钦定古今图书集成/明伦汇编/皇极典/第252卷 > 上太宗勤政疏 唐岑文本
## 钦定古今图书集成/明伦汇编/皇极典/第252卷 > 上太宗勤政疏 唐岑文本

臣闻“开拨乱之业，其功既难；守已成之基，其道不易。
故居安思危，所以定其业也；有始有卒，所以崇其基
也。”今虽亿兆乂安，方隅宁谧，既承丧乱之后，又接凋
弊之馀，户口减损尚多，田畴垦辟犹少。覆焘之思著
矣，而疮痍未复；德教之风被矣，而资产屡空。是以古
人譬之种树，年祀绵远，则枝叶扶疏。若种之日浅，根本未固，虽壅之以黑坟，暖之以春日，一人摇之，必致
枯槁。今之百姓，颇类于此。常加含养，则日就兹息；暂
有征役，则随日凋耗。凋耗既甚，则人不聊生，人不聊
生，则怨气充塞，怨气充塞，则离叛之心生矣。故帝舜
曰：“可爱非君，可畏非民。”孔安国曰：“人以君为命，故可
爱；君失道，人叛之，故可畏。”仲尼曰：“君犹舟也，人犹水
也，水所以载舟，亦所以覆舟。”是以古之哲王，虽休勿
休，日慎一日者，良为此也。伏惟陛下览古今之事，察
安危之机，上以社稷为重，下以亿兆在念，明选举，慎
赏罚，进贤才，退不肖，闻过即改，从谏如流，为善在于
不疑，出令期于必信。颐神养性，省游畋之娱；去奢从
俭，减工役之费。务静方内，而不求辟土，载櫜弓矢，而
无忘武备。凡此数者，虽为国之恒道，陛下之所常行。
臣之愚昧，惟愿陛下思而不怠，则至道之美，与三王
比隆；亿载之祚，与天地长久。虽使桑榖为妖，龙蛇作
孽，雉雊于鼎耳，石言于晋地，犹当转祸为福，变灾为
祥。臣闻古人有言：“农夫劳而君子养焉，愚者言而智
者择”焉。辄陈狂瞽，伏待斧钺。